**KENYATAAN MEDIA**

**UNIT PENERAJU AGENDA BUMIPUTERA (TERAJU)**

**29 Disember 2020**

**“TERAJU MENCIPTA NILAI PELABURAN RM517.64 JUTA BAGI MENINGKATKAN PRODUKTIVITI DAN KUALITI HIDUP RAKYAT KEDAH”**

**Langkawi, KEDAH – 29 Disember 2020**: Unit Peneraju Agenda Bumiputera (TERAJU) telah memperuntukkan sejumlah RM62.36 juta bagi melaksanakan program Dana Pembangunan Usahawan Bumiputera (DPUB) di Kedah dan telah mencipta nilai pelaburan sejumlah RM517.64 juta sehingga Disember 2020. Ia telah disalurkan kepada rakan kolaborasi seperti agensi kerajaan negeri dan agensi pelaksana yang melibatkan 32 projek dan telah mencipta 1,793 peluang pekerjaan baharu.

Menurut Menteri Di Jabatan Perdana Menteri (Tugas-Tugas Khas), Datuk Seri Mohd Redzuan Yusof berkata, “Pada tahun 2019, laporan Lembaga Pembangunan Langkawi atau Langkawi Development Authority (LADA) telah merekodkan sebanyak 3.14 juta ketibaan pelancong di Pulau Langkawi berbanding 1.6 juta pelancong sehingga November 2020, kejatuhan 54 peratus. Pendapatan sektor pelancongan pulau ini pula dilaporkan berjumlah RM1.7 bilion setahun pada tahun 2019, manakala sehingga November 2020; pendapatan pelancongan bernilai RM900 juta, penurunan sebanyak 80 peratus. Kejatuhan ini disebabkan penutupan sempadan negara disebabkan oleh pandemik COVID-19. 70 peratus penduduk Langkawi bergantung pendapatan mereka kepada sektor pelancongan yang terdiri daripada perhotelan, pengangkutan, peruncitan, makanan dan minuman, dan lain-lain perkhidmatan sokongan seperti ejen pelancongan dan khidmat pemandu pelancong.”

“Kita faham masalah utama pengusaha hotel di sini adalah kelulusan Sijil Penyiapan Dan Pematuhan (CCC) dan TERAJU kini sedang membantu dalam usaha pemutihan kelulusan hotel-hotel ini. Melalui sokongan dan intervensi strategik TERAJU bersama pihak yang terbabit seperti Lembaga Pembangunan Langkawi atau Langkawi Development Authority (LADA) dan Majlis Perbandaran Langkawi Bandaraya Pelancongan (MPLBP), Kerajaan akan memastikan syarikat-syarikat berkaitan pelancongan di Langkawi diberi lonjakan dan bantuan yang sewajarnya demi menjamin survival syarikat-syarikat tersebut.”

Tambahnya lagi, “Bagi tahun 2021, TERAJU merancang untuk mempelbagaikan sektor ekonomi supaya tidak terus bergantung kepada sektor pelancongan. Dua buah program akan dijalankan iaitu Projek Pertanian Akuakultur Rumpai Laut & Udang Galah (Lobster) bersama Universiti Sains Malaysia (USM) serta Projek Penternakan

Kupang (Mussel) bersama Universiti Utara Malaysia (UUM). Projek ini mensasarkan penglibatan kumpulan B40 dengan jumlah pelaburan sebanyak RM3.5 juta. Melalui projek ini, diharap pendapatan peserta bertambah sebanyak RM1,500 ke RM2,000 sebulan.”

Beliau berkata demikian dalam sesi dialog dengan pengusaha-pengusaha hotel Bumiputera di Kuah, Langkawi hari ini. Seramai 50 pengusaha hotel dijemput bagi membincangkan cabaran dalam memulihkan sektor pelancongan di Pulau Lagenda itu.

Turut hadir dalam majlis anjuran TERAJU yang berperanan meneraju, memacu dan menyelaras penyertaan Bumiputera dalam ekonomi negara secara mampan adalah Ketua Pegawai Eksekutif, Encik Md Silmi bin Abd. Rahman.

Menurut Md. Silmi, TERAJU memperkenalkan pelbagai langkah proaktif dalam usaha untuk meningkatkan pendapatan pelancongan yang merupakan salah satu indikator terpenting dan berimpak besar kepada ekonomi negara.

Menurut Md Silmi, “Program pemutihan ini merupakan pemudahcara kepada prosedur mendapatkan kelulusan Kebenaran Merancang (KM) dan Pelan Bangunan seterusnya kelulusan Sijil Layak Menduduki (Certificate of Fitness for Occupation atau (“CF”) bangunan-bangunan sedia ada di Pantai Chenang dengan menggunapakai peruntukan undang-undang serta garis panduan khusus.

Program ini memberi banyak faedah kepada pengusaha dan pemilik bangunan Bumiputera dalam menghasilkan pertumbuhan mampan bagi tempoh jangka panjang selain membantu Majlis Perbandaran Langkawi Bandaraya Pelancongan (MPLBP) dan agensi teknikal yang lain untuk memastikan bangunan-bangunan sedia ada dia Pantai Chenang mematuhi ciri-ciri keselamatan mengikut garis panduan yang ditetapkan serta dapat mewujudkan kualiti persekitaran yang lebih baik.”

Program tersebut merupakan salah satu inisiatif kerajaan yang telah dikenalpasti didalam Inisisatif 2: Cenang Berwajah Baharu, Blueprint Pelancongan Langkawi dan Rancangan Kawasan Khas (RKK) Pantai Chenang.

**~ TAMAT ~**

[***MENGENAI TERAJU***](http://www.teraju.gov.my/?lang=en)

*TERAJU, Unit Peneraju Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*TERAJU dipacu berdasarkan lima teras di bawah Wawasan Kemakmuran Bersama – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi dengan penerapan aspek sosial melalui Transformasi Kesejahteraan Bumiputera (TKB).*

|  |
| --- |
| Untuk maklumat lanjut, sila hubungi: Mohd Sharkawi Mohd SalehuddinPengurus Komunikasi Korporat,Unit Peneraju Agenda Bumiputera (TERAJU)Aras 5, Menara Surian, No. 1, Jalan PJU7/3Mutiara Damansara, 47810 Selangor Darul EhsanT: +603 7839 8000 | F: +603 7839 100 | M: 012 400 7622E: mohd.sharkawi@teraju.gov.my | W: [www.teraju.gov.my](http://www.teraju.gov.my/) |